Jabuli 32
Tuco bal weko bal, ki yomcwiny ma a iye
1-Dano ma doŋ giweko balle tye kigum,
ma balle doŋ gikwanyo woko.
2Dano ma Rwot pe doŋ kwano bal mo i wiye tye ki yomcwiny,
ma pe tye ki bwola i cwinye.
3I kare ma akwero tuco balla, anoŋo ni koma oballe woko
pi cur ma abedo ka cur dyeceŋ jwi.
4Imiya pwod malit i dyeceŋ ki i dyewor;
tekona ducu otwo woko macalo toyo two woko ki Lyeto me oro.
5Cut atuco balla boti,
pe amuŋo gin marac ducu ma onoŋo atimo;
awaco ni, “Abituco balla ducu bot Rwot”;
ci in bene iweko balla ducu.
6Pi meno wek jo ducu ma gigeni gukel legagi boti;
i kare me can ma noŋo lalele me pii madwoŋ mito mwonyogi woko,
pii meno pe bio i komgi.
7In aye kakannena, igwoka ki i ayela;
igura woko dyere ki larri.
8Abipwonyi dok abicimmi yo ma myero ilubi;
abimiyi ryeko dok abineni.
9Pe ibed calo aguragura nyo kana ma pe niaŋ,
ma myero gitwe doge ki wiye,
wek olub gin ma iwaco.
10Jo maraco gibilimo arem madwoŋ;
ento jo ma gigeno Rwot en gwokogi ki mar mere ma pe lokke.
11Wubed ki yomcwiny madwoŋ i Rwot,
wun jo ma kitwu atir, wudaŋŋe pi yomcwiny,
wun jo ducu ma cwinywu atir!